Karolus, Dei gratia, Francorum rex, universis presentes litteras inspecturis, salutem. Notum facimus quod litigantibus die data presentium in nostra parlamenti curia procuratore nostro generali actore, ex una parte, et habitantibus de Eriaco et de Rouvroyo defensoribus, ex altera, super eo quod dictus procurator noster dicebat quod licet ab eo tempore quo comitatus Autissiodorensis juribus corone nostre extitit adunatus, ordinatum fuerit per inclite memorie dominum genitorem nostrum quod habitantes inter riparias Ligeris, Yone et Queurre, ac episcopatus Autissiodorensis, in sede nostra baillivatus Autissiodorensis haberent ressortiri, et a dicto tempore habitantes villarum predictarum de Eriaco et de Rouvroyo ad sedem predictam suum habuerunt ressortum; quodque dicti habitantes propinquiores sint predicte ville nostre Autissiodor. in qua sedem baillivi et ressortum habemus, quam Villenove-regis; dicti tamen habitantes ad sedem nostram dicte Villenove longe remotiorem nitebantur, fugiendo justitiam ressortiri, requirendo, hiis et aliis pluribus de causis per eum propositis, dictos habitantes ad ressorciendum Autissiodori et non Ville-nove compelli, et per arrestum dicte nostre curie condempnari: dictis habitantibus in contrarium dicentibus quod ipsi subditi et justiciabiles erant et sint religiosorum abbatis et conventus monasterii B. Germani Autissiodor. ressorcientium cum terra et subditis suis, ab antiquo, ad jam dictam sedem dicte Ville-nove, nec unquam subditi fuerunt comitis Autissiod., dictumque ressortium contra eorum voluntatem et consensum mutari non debuerat; per baillivum etiam nostrum Senonens. et Autissiodorens. sententialiter, declaratum fuerat dictos defensores Ville-nove et non Autissiodori ressortiri debere; dictique de Rouvroyo minus debite adjornati fuerant, petendo propter hoc congedium cum expensis, ac requirendo ipsos defensores in ressorto suo antiquo remanere ad hos fines plurima facta et rationes, hinc inde proponendo. Prefata curia nostra, partibus predictis super hiis ad plenum auditis, ordinavit et ordinat, quod dictus procurator noster hujus cause statum habebit, quodque dicti de Rouvroyo congedium et expensas per eos petitas non habebunt, et si dicti defensores de aliquibus sententiis de juvare voluerint, eas ostendent dicto procuratori nostro qui si voluerit eas impugnare poterit, et super hoc dicte partes in dicta curia nostra audientur et procedent ut fuerit rationis. Quocirca baillivo Senonensi et Autissiod., aut ejus locum tenenti committendo mandamus, quatenus presentem dicte curie nostre ordinationem, in hiis que executionem exigunt, executioni debite demandet, seu demandari faciat indilate. Datum Parisius, in parlamento nostro XIII die junii, anno Domini millesimo trecentesimo nonagesimo primo, et regni nostri undecimo. Per Cameram: Villequin.